《题蓝山簿天台陈仲素先陇图》
明代·管讷

孝子之官万里途，临行貌得寿藏图。赤城亲舍云多少，黄叶人家路有无。

双石效奇华表立，一峰拔秀锦屏纡。地存牛迹曾眠处，山拥龙形正向隅。

烨烨灵芝生百本，森森乔木长千株。青天忽下过门鹤，白日仍飞累土乌。

有客束刍将适越，无人挂剑更归吴。年登老圃收松子，秋荐思亭采木奴。

入里上官知下马，卜邻故老候归凫。荣知衣锦风云遂，恩及焚黄雨露殊。

且喜子孙供祭扫，不愁翁仲没榛芜。哀余东望干将下，寒食梨花酒一壶。

作者简介：明松江府华亭人，字时敏。少即能诗。洪武中征拜楚王府纪善，迁左长史，事王二十余年，以忠谨闻。年七十余致仕，楚王请留居武昌，禄养终身。有《蚓窍集》。